Anexa 1 la HCF/13.04.2020

Procedura internă privind desfăşurarea activităţilor didactice în mediile virtuale

**- valabilă în perioada stării de urgenţă generată de pandemia de COVID-19 –**

**Documente de referinţă**

1. Legea Educaţiei Naţionale nr. 1/2011, cu modificările şi completările ulterioare;

2. Decret nr. 195 din 16 martie 2020 privind instituirea stării de urgenţă pe teritoriul României;

3. Adresa MEC nr. 8725/17.03.2020.

**Art. 1.** În perioada stării de urgenţă generată de pandemia de COVID-19, în Facultatea de Economie și Administrarea Afacerilor din Galați se suspendă activitatea didactică directă (interacţiunea „faţă în faţă"), toate activităţile didactice prevăzute în Legea Educaţiei Naţionale nr. 1/2011 transferându-se în mediile virtuale.

**Art. 2.** Se păstrează orarele stabilite la începutul semestrului şi publicate pe paginile web ale facultăţilor. Modificările se fac cu acordul studentului, a cadrului didactic titular şi fără a afecta alte activităţi didactice.

**Art. 3.** Studenţii, prin şefii de an, iau legătura cu fiecare cadru didactic în parte pentru a stabili modul de susţinere a activităţilor didactice (platforme online).

**Art. 4.** Șeful de an / şeful de grupă sau, după caz, o altă persoană desemnată de fiecare cadru didactic este responsabil cu gestionarea grupurilor de corespondenţă formate din numere de telefon, adrese de e-mail etc. Studentul desemnat este obligat să respecte prevederile GDPR şi să folosească datele personale de care ia cunoştinţă doar în scopul desfăşurării activităţilor didactice în mediile virtuale.

**Art. 5.** Participarea la activităţile didactice în mediile virtuale se va face de la domiciliu, conform recomandărilor ȋn vigoare.

**Art. 6.** Pentru desfăşurarea activităţilor didactice se recomandă utilizarea unui calculator/laptop, cu bună conexiune la internet, microfon şi, eventual, cameră web.

**Art. 7.** Studenţii au obligaţia să frecventeze toate activităţile de instruire online (cursuri, seminarii, activităţi tutoriale, laboratoare, proiecte etc.) prevăzute cu frecvenţă obligatorie în regulamentele facultăţilor, stabilite de departamente şi aprobate de consiliile facultăţilor.

**Art. 8.** În situaţiile în care studenţii nu pot participa la întâlnirile online, din motive obiective ce ţin de logistică, au obligaţia de a contacta cadrele didactice pentru identificarea unor soluţii alternative.

**Art. 9.** Materialele didactice sau informaţiile prezentate şi diseminate prin intermediul activităţilor în mediile virtuale reprezintă proprietatea intelectuală a titularului de curs / titularul activităţilor aplicative şi sunt protejate conform legislaţiei în vigoare.

**Art. 10.** Materialele didactice sau informaţiile prezentate şi diseminate prin intermediul activităţilor în mediile virtuale sunt destinate exclusiv studenţilor şi vor fi folosite individual doar în scopul desfăşurării actului educaţional. Distribuirea, reproducerea şi comercializarea acestora fără acordul titularului de curs/activitate aplicativă este strict interzisă, conform legii drepturilor de autor.

**Art. 11.** Materialele transmise de către cadrele didactice pot fi diseminate de către studenţi doar în grupurile şi comunităţile virtuale cu circuit închis, formate din membrii comunităţii academice a Facultății de Economie și Administrarea Afacerilor din Galați.

**Art. 12.** Studenţii sunt obligaţi să ia la cunoştinţă şi să respecte prevederile prezentului regulament. Fiecare student este obligat să completeze cu datele personale Anexa 1 la prezentul regulament, prin aceasta asumând, pe proprie răspundere, cunoaşterea şi respectarea regulamentului şi să îl transmită, online, şefului de an / şefului de grupă.

**Anexa 1**

Subsemnatul/a........................................................................................................, student/ă al/a Facultății de Economie și Administrarea Afacerilor, Programul de studii ......................, Anul .........., am luat la cunoştinţă de prevederile prezentului regulament şi mă angajez să îl respect întocmai.

Semnătura .....................................................